stanford-oval/wikipedia huggingface dataset:
Naisten oikeudet Saudi-Arabiassa
Urheilu

Saudi-Arabia oli yksi harvoista maista vuoden 2008 olympialaisissa ilman naispuolista valtuuskuntaa- vaikka naisurheilijoita olikin.
Kesäkuussa 2012 Lontoon Saudi-Arabian suurlähetystö ilmoitti, että naisurheilijat kilpailisivat ensimmäistä kertaa Lontoossa 2012 olympialaisissa.
Ajaminen

Kesäkuuhun 2018 saakka naisilla ei ollut oikeutta ajaa Saudi-Arabiassa Kuningas Salman päätti 26. syyskuuta 2017, että naisilla on oikeus saada ajokortti, joka antaisi naisille ajo-oikeuden seuraavana vuonna.
YK:n ihmisoikeusvirasto sanoi: "Päätös antaa Saudi-Arabian naisille mahdollisuus ajaa on ensimmäinen suuri askel kohti naisten itsemääräämisoikeutta ja riippumattomuutta, mutta vielä on paljon tehtävää sukupuolten tasa-arvon saavuttamiseksi kuningaskunnassa." Ihmisoikeusasiantuntija Philip Alston ja YK:n naisten syrjintää käsittelevä työryhmä rohkaisivat Saudi-Arabian hallitusta osoittamaan uudistusmielisyyttä kumoamalla syrjivät lait, jotta varmistettaisiin naisten tasa-arvo sekä lainsäädännössä että käytännössä.
Henkilöllisyystodistus

1-vuotiaana Saudi-Arabian miehille myönnetään henkilöllisyystodistus, joita heidän täytyy pitää aina mukanaan. Ennen 2000-lukua naiset eivät kuitenkaan saaneet kortteja. Henkilöllisyyden todistaminen olikin vaikeaa saudinaisille, sillä he eivät voineet omistaa myöskään passeja tai ajokortteja.
Saudi-Arabian uskonnolliset viranomaiset ulamat vastustivat ajatusta antaa erillisiä henkilökortteja naisille. Monet muut konservatiiviset Saudi-Arabian kansalaiset väittivät, että kortit, jotka osoittavat naisen paljastetun kasvon, rikkovat Saudi-tapaa. Naisten oikeudet vapaaseen liikkuvuuteen ja henkilökorttiin ovat kuitenkin vähitellen löystyneet.
Vuonna 2001 myönnettiin pieni määrä henkilötodistuksia naisille, jotka olivat saaneet huoltajiltaan luvan. Kortit annettiin kuitenkin itse huoltajille, ei naisille, ja hallitus selitti sen torjuvan väärennöksiä ja petoksia.  Vuoteen 2006 mennessä kortin hankkimista varten ei tarvinnut huoltajan lupaa, ja vuoteen 2013 mennessä henkilöllisyyskortit olivat pakollisia naisille.
Perhe > Avioliitto

Vuonna 2005 maan uskonnollinen viranomaiset kielsivät pakkoavioliittojen harjoittamisen. Avioehtosopimus tehdään kuitenkin virallisesti  aviomiehen ja morsiamen isän välillä. Mies tai nainen ei voi mennä naimisiin ei-saudilaisen kanssa ilman virallista lupaa.
Perhe > Perheväkivalta

Naisiin ja lapsiin kohdistuvaa väkivaltaa kotona ei perinteisesti pidetty rikollisena asiana Saudi-Arabiassa vuoteen 2013 saakka. 2008 pääministeri määräsi hallituksen laatimaan kansallisen strategian perheväkivallan torjumiseksi. Jotkut Saudi-Arabian säätiö ovat myös järjestäneet koulutusta perheväkivallan torjuntaan. Viisi vuotta myöhemmin, vuonna 2013, Saudi-Arabia käynnisti ensimmäisen merkittävän ponnistelunsa perheväkivallan torjumiseksi.
Elokuussa 2013 Saudi-Arabiassa hyväksyttiin laki, jonka mukaan perheväkivalta on ensimmäistä kertaa rikos. Laissa määrätään vankeusrangaistusta enintään vuoden ajaksi ja enintään 50 000 rialin sakko (13 000 dollaria). Rangaistukset voidaan kaksinkertaistaa toistuville rikoksentekijöille. Laki rankaisee myös seksuaalista hyväksikäyttöä vastaan. Siinä on myös säännös, jossa työntekijät velvoitetaan ilmoittamaan työpaikkansa väärinkäytöksistä työnantajalle.. Saudi-Arabian naisten oikeuksien aktivistit suhtautuivat myönteisesti uusiin lakeihin, vaikka jotkut ilmaisivat huolensa siitä, että lakia ei voida panna täytäntöön menestyksekkäästi ilman uutta oikeuslaitoksen koulutusta, ja että miespuolisen holhouksen perinne olisi edelleen esteenä syytteeseenpanolle.
Perhe > Lapset

Ei ole olemassa lakeja, jotka määrittäisivät avioliiton vähimmäisikää Saudi-Arabiassa. Maassa uskotaan, että isä voi naittaa tyttärensä, kunhan hän on saavuttanut murrosiän. Vuoden 2009 naisten koulutusta käsittelevässä raportissa todettiin, että "varhainen avioliitto (ennen 16 vuoden ikää) vaikuttaa kielteisesti naisten työllistymismahdollisuuksiinsa ja perheen taloudelliseen asemaan. Se vaikuttaa myös kielteisesti heidän terveyteensä, sillä heillä on suurempi riski kuolla raskauteen ja synnytykseen". YK:n vuoden 2004 raportissa todettiin, että 16% teini-ikäisistä saudinaisista oli tai oli ollut naimisissa.
Vuoden 2010 uutisraportti dokumentoi Shareefan, hylätyn lapsimorsiamen tapauksen. Shareefa naitettiin 80-vuotiaalle miehelle, kun hän oli 10-vuotias. Kaupan järjesti tytön isä. Hänen miehensä kuitenkin erosi hänestä muutaman kuukauden kuluttua avioliitosta ilman hänen tietämystään ja hylkäsi hänet 21-vuotiaana. Äiti yritti ryhtyä oikeustoimiin väittäen, että "Shareefa on nyt 21-vuotias, hän on menettänyt yli 10 vuotta elämästään, mahdollisuutensa koulutukseen, kunnolliseen avioliittoon ja normaaliin elämään. Kuka ottaa vastuuta siitä, mitä hän on käynyt läpi?”
Hallituksen ihmisoikeuskomissio tuomitsi lapsiavioliiton vuonna 2009 ja kutsui sitä "selväksi rikkeeksi lapsia ja heidän psykologisia, moraalisia ja fyysisiä oikeuksiaan vastaan". Komissio suositteli, että minimi-ikä olisi naisilla oltava vähintään 17 ja miehillä 18.
Naisten sukupuolielinten silpomisesta on raportoitu harvoin, mutta on virallisesti sanottu, että sitä esiintyy mahdollisesti vähemmistöjen, kuten afrikkalaisten maahanmuuttajien, keskuudessa.  Jotkut organisaatiot ovat epäileviä siitä, voidaanko virallisiin tilastoihin luottaa, sillä hallitus sensuroi arkaluonteisia tietoja. Puolueettoman tutkimustiedon mukaan  FGC:n tyypin III radikaalit leikkaukset ovat Saudi-Arabiassa laajassa käytössä ja jopa leikkauksen yleisin muoto.
Oikeudellisesti lapset kuuluvat heidän isälleen. Jos avioero tapahtuu, naisille voidaan antaa lapsen huoltajuus, kunnes lapsi on saavuttanut seitsemän ikävuoden. Vanhemmat lapset myönnetään usein isälle tai isovanhemmille. Naisten perintöosuus Saudi-Arabiassa on yleensä pienempi kuin miehillä. Koraanissa sanotaan, että tyttärien pitäisi periä puolet niin paljon kuin pojat. [ Koraani 4:11 ]
Seksuaalinen väkivalta ja ihmiskauppa

Koska Saudi-Arabiassa ei ole rikoslakia, ei ole olemassa kirjallista lakia, joka nimenomaisesti rankaisisi raiskaajia tai määräisi heille rangaistuksen. Myös raiskauksen uhreja rangaistaan usein.
Siirtotyöläisnaiset, jotka usein työskentelevät kotitapulaisina, edustavat erityisen haavoittuvaa ryhmää, ja heidän elinolosuhteensa ovat joskus orjaperäisiä ja sisältävät fyysistä sortoa ja raiskaamista. Vuonna 2006 Yhdysvaltain suurlähettiläs John Miller, ihmiskaupan seuranta- ja torjuntatoimiston johtaja, sanoi, että ulkomaisten naisten kotitaloustyöntekijöiden pakkotyövoima on yleisin orjuuden muoto Saudi-Arabiassa. Miller väitti, että ihmiskauppa on ongelma kaikkialla, mutta Saudi-Arabiassa porsaanreiät aiheuttavat monien koitapulaisten joutumisen väärinkäytön ja kidutuksen kohteeksi.
Qatifin raiskaustapauksessa 18-vuotias kidnappauksen ja väkivallan uhri tuomittiin Saudi-Arabian tuomioistuimessa kuuden kuukauden vankilatuomioon ja 90 raipaniskuun. Tuomari katsoi, että hän rikkoi sukupuolten erottelua koskevia lakeja. Häntä rangaistiin myös siitä, että hän yritti vaikuttaa tuomioistuimeen median kautta. Oikeusministeriö puolusti rangaistusta sanoen, että hän on tehnyt aviorikoksen ja hän altistui "epämääräisellä pukeutumisellaan" kidnappaukseen. Hänen kidnappaajansa todettiin syyllisiksi sieppauksesta ja heidät tuomittiin vankeusrangaitukseen kahdesta kymmeneen vuoteen.
Human Rights Watchin mukaan yksi raiskaajista kuvasi hyökkäyksen matkapuhelimella, mutta tuomarit kieltäytyivät antamasta sitä todisteeksi. Uhri kertoi ABC Newsille, että hänen veljensä yritti tappaa hänet hyökkäyksen jälkeen. Tapaus herätti kansainvälistä huomiota. Yhdistyneet Kansakunnat arvosteli sosiaalisia asenteita ja miespuolisen holhouksen järjestelmää, joka estää naisia ilmoittamasta rikoksista. YK:n raportissa väitettiin, että naiset eivät voi paeta heitä loukkaavista ympäristöistä, sillä heillä ei ole oikeudellista ja taloudellista riippumattomuutta. Heitä painostetaan edelleen YK:n mukaan avioeroa ja lapsen huoltoa koskevilla käytännöillä, naisiin kohdistuvan väkivallan kriminalisoinnin laiminlyönnillä ja epäjohdonmukaisuuksilla lakien ja menettelyjen soveltamisessa.
Saudi Gazette kertoi vuonna 2009, että 23-vuotias naimaton nainen tuomittiin vuodeksi vankeuteen ja 100 raipaniskuun aviorikoksesta. Hän oli joutunut joukkoraiskauksen uhriksi, tullut raskaaksi ja yrittänyt tehdä abortin.
Parsek

Parsekin etäisyydellä olevan tähden liike taustan tähtiin nähden
Parsek (tunnus pc) eli parallaksisekunti on tähtitieteessä käytetty pituuden mittayksikkö. Parsek on etäisyys, jolta yksi astronominen yksikkö näkyy 1/3600 asteen eli yhden kaarisekunnin kulmassa. Kohteesta yhden parsekin päässä olevan tähden parallaksi on yksi (kaari)sekunti; tästä lyhenne parsek.
1 parsek on 206 265 Maan radan sädettä (au) ja 3,2616 valovuotta. Yksi valovuosi on noin 0,3066 parsekia. Aurinkoa lähin tähti Proxima Centauri on 1,29 parsekin päässä.
Miksi parsekia käytetään

Parsekia käytetään, koska lähimpien tähtien etäisyyksiä mitataan trigonometrisesti (kolmiomittauksella). Tähtien etäisyyttä mitattaessa kolmion yhtenä sivuna on Maan radan säde. Tähtien vuotuiset siirtymät ovat hyvin pieniä Maan tehdessä kierroksensa Auringon ympäri.
Kun Maa liikkuu, tähdet tekevät ympyrää, ellipsiä tai suoraa viivaa tai jos ovat hyvin kaukana, näyttävät pysyvän paikallaan.
Kun tähtien vuotuisten liikekuvioiden suurin mitta mitataan, saadaan tähden parallaksi. Yksikään tähti ei ole niin lähellä meitä, että sen parallaksi olisi yksi kaarisekunti. Lähimmän vieraan tähden, Proxima Centaurin, parallaksi on 0,772 kaarisekuntia eli 772 millikaarisekuntia. Näin ollen sen etäisyys on 1,29 parsekia eli 4,22 valovuotta.
Tarkkoja parallaksimittauksia suoritti Hipparcos-satelliitti. Hyvin kaukana olevien tähtien parallaksit tunnetaan epätarkasti.
Parsekin tarkka määritelmä

Parsek (pc) määritellään etäisyytenä, jolla yksi astronominen yksikkö (au eli 149 597 870 700 metriä), näkyy yhden kaarisekunnin (eli 1/3600 asteen) kulmassa. Yksi parsek on siis noin 206 265 astronomista yksikköä, eli noin 3,086 · 1016 metriä.
Näissä kaavoissa Maan rataa katsotaan kuvitteellisesta, täsmälleen yhden parsekin päässä olevasta kohteesta.
Koska Maan ja Auringon keskimääräinen välimatka 1 au on 1,49598 · 108 km, niin
Parsekeina ilmoitettuja etäisyyksiä

Toiseksi lähimmän tähden Alfa Centaurin etäisyys Maasta on noin 1,33 pc. Linnunradan keskus on noin 8 000 parsekin päässä Maasta. Andromedan galaksin etäisyys Maasta on 0,9 miljoonaa parsekia (0,9 Mpc). Kaukaisin tunnettu kvasaari Markarian 231 on 1,78 miljoonan parsekin (1,78 Mpc) päässä Maasta.lähde?
Aiheesta muualla

Kuvia tai muita tiedostoja aiheesta Parsek Wikimedia Commonsissa
Suomen urheilu 1976

Suomen urheilu 1976 käsittelee vuoden 1976 merkittäviä uutisia ja tapahtumia suomalaisessa urheilussa.
Vuoden urheilija

Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
| Sija | Urheilija | Urheilumuoto |
| --- | --- | --- |
| 1. | Lasse Virén | Yleisurheilu |
| 2. | Helena Takalo | Hiihto |
| 3. | Pertti Karppinen | Soutu |
| 4. | Pertti Ukkola | Paini |
| 5. | Antti Kalliomäki | Yleisurheilu |
| 6. | Arto Koivisto | Hiihto |
| 7. | Heikki Mikkola | Moottoripyöräily |
| 8. | Hannu Siitonen | Yleisurheilu |
| 9. | Juha Mieto | Hiihto |
| 10. | Liisa Veijalainen | Suunnistus |
Lähde: 
Naisten listalla kuusi parasta olivat:
| Sija | Urheilija | Urheilumuoto |
| --- | --- | --- |
| 1. | Helena Takalo | Hiihto |
| 2. | Liisa Veijalainen | Suunnistus |
| 3. | Pirjo Häggman | Yleisurheilu |
| 4. | Hilkka Kuntola | Hiihto |
| 5. | Paula-Irmeli Halonen | Pikaluistelu |
| 6. | Riitta Salin | Yleisurheilu |
Lähde:
Olympialaiset

Innsbruckin talviolympialaisissa Suomi saavutti kaksi kultamitalia, neljä hopeaa ja yhden pronssin. Kisojen mitalitilastossa Suomi sijoittui kuudenneksi.
Montrealin kesäolympialaisissa Suomi saavutti neljä kultamitalia ja kaksi hopeaa. Kisojen mitalitilastossa Suomi oli yhdestoista.
Ampumahiihto

Innsbruckin talviolympialaisissa Suomi saavutti ampumahiihtokilpailuissa kaksi hopeaa, kun Heikki Ikola oli toinen henkilökohtaisessa 20 kilometrin kilpailussa sekä Henrik Flöjtin, Esko Sairan ja Juhani Suutarisen kanssa viestissä.
Autourheilu

Jyväskylän suurajot voitti Fiat Abarthilla ajanut Markku Alén.
Jalkapallo

Suomen miesten maajoukkue pelasi yhdeksän maaottelua, joista se voitti neljä. Maailmanmestaruuskilpailujen karsinnoissa Aulis Rytkösen valmentama Suomi hävisi Englannille Helsingin olympiastadionilla 1–4 ja Lontoon Wembleyllä 2–1 sekä voitti Helsingissä Luxemburgin 7–1. Kauden muut voittonsa Suomi otti toukokuussa Kuopiossa ensi kertaa maaotteluvastustajana olleesta Sveitsistä maalein 1–0, heinäkuussa Helsingissä Islannista samoin lukemin ja elokuussa Helsingissä Turkista maalein 2–1. Esa Heiskanen teki vuoden aikana kolme maalia, joista yhden Islantia ja kaksi Luxemburgia vastaan, ja hänen veljensä Aki Heiskanen kaksi.
Suomen naisten maajoukkue teki vuonna 1973 alkaneen historiansa ensimmäiset maalit ja otti samalla ensimmäisen voiton, kun 12. kesäkuuta Kallhällissä Ruotsi hävisi maalein 1–2. Juhani Nirkkosen valmentaman Suomen maalintekijät olivat Soile Malm ja Eva Jare. Pohjoismaiden-mestaruusturnauksessa Ruotsissa Suomi hävisi Tanskalle 1–0 ja  Ruotsille 4–1.
Miesten Suomen-mestaruuden voitti Kuopion Palloseura, hopeaa sai Valkeakosken Haka ja pronssille sijoittui Helsingin Jalkapalloklubi.
Naisten Suomen-mestaruuden voitti Kemin Into, hopeaa sai kaikki aiemmat mestaruudet voittanut Helsingin Jalkapalloklubi ja pronssille sijoittui Turun Palloseura.
Jääkiekko

Innsbruckin talviolympialaisten jääkiekkoturnauksessa Suomi sijoittui neljänneksi.
Maailmanmestaruuskilpailuissa Katowicessa, Puolassa Suomi sijoittui viidenneksi.
Suomen-mestaruuden voitti kaikkien aikojen ensimmäisellä SM-liigakaudella Turun Palloseura, hopeaa sai tamperelaisseura Tappara ja pronssille sijoittui Porin Ässät.
Jääpallo

Suomen-mestaruuden voitti toisen peräkkäisen kerran Oulun Luistinseura, hopeaa sai Warkauden Pallo -35 ja pronssille sijoittui kemiläinen Veitsiluodon Vastus.
Koripallo

Miesten Suomen-mestaruuden voitti espoolainen Playboys, hopeaa sai Turun NMKY ja pronssille sijoittui Kotkan Työväen Palloilijat.
Naisten Suomen-mestaruuden voitti nokialainen NoU Stars, hopeaa sai espoolainen Tapion Honka ja pronssille sijoittui Lahden Sampo.
Käsipallo

Miesten SM-sarjan mitalikolmikon muodostivat edelliskauden tapaan helsinkiläiset Sparta, Helsingin IFK ja Kiffen.
Naisten Suomen-mestaruuden voitti Sjundeå IF, hopeaa sai Riihimäen Pallonlyöjät ja pronssille sijoittui helsinkiläinen Katajanokan Haukat.
Lentopallo

Miesten Suomen-mestaruuden voitti toisen peräkkäisen kerran Pieksämäen NMKY, hopeaa sai Vammalan Kisa ja pronssille sijoittui helsinkiläinen Lautta-Pojat.
Naisten Suomen-mestaruuden voitti Helsingin Kiri -60, hopeaa sai Karhulan Veikot ja pronssille sijoittui Lahden Kimmo.
Moottoripyöräily

Ratamoottoripyöräilyn maailmanmestaruussarjassa Teuvo Länsivuori saavutti hopeaa 500-kuutioisten pyörien luokassa.
Motocrossin maailmanmestaruussarjassa Heikki Mikkola voitti kultaa 250-kuutioisten pyörien luokassa.
Trialin maailmanmestaruussarjassa Yrjö Vesterinen voitti kultaa.
Nyrkkeily

Montrealin kesäolympialaisissa Kalevi Kosunen sijoittui parhaana suomalaisnyrkkeilijänä viidenneksi alle 71-kiloisten sarjassa.
Paini

Montrealin kesäolympialaisissa Pertti Ukkola voitti kultaa kreikkalais-roomalaisen painin alle 57-kiloisten sarjassa. Mikko Huhtala sijoittui alle 74-kiloisissa neljänneksi.
Painonnosto

Montrealin kesäolympialaisten painonnostokilpailuissa parhaina suomalaisina sijoittuivat viidenneksi Arvo Ala-Pöntiö alle 75-kiloisten sarjassa ja Juhani Avellan alle 82,5-kiloisissa.
Pikaluistelu

Innsbruckin talviolympialaisissa Pertti Niittylä sijoittui 1 000 metrillä ja Paula-Irmeli Halonen 500 metrillä kahdeksanneksi.
Pohjoismaiset hiihtolajit

Innsbruckin talviolympialaisten pohjoismaisissa hiihtolajeissa Helena Takalo voitti kultaa 5 kilometrin hiihdossa sekä joukkue Matti Pitkänen, Juha Mieto, Pertti Teurajärvi ja Arto Koivisto miesten 4 × 10 kilometrin viestihiihdossa. Helena Takalo saavutti hopeaa 10 kilometrillä ja naisten joukkue Liisa Suihkonen, Marjatta Kajosmaa, Hilkka Kuntola ja Helena Takalo 4 × 5 kilometrin viestissä. Arto Koivisto hiihti 15 kilometrillä pronssia.
Soutu

Montrealin kesäolympialaisissa Pertti Karppinen voitti yksiköissä kultaa.
Suunnistus

Maailmanmestaruuskilpailuissa Liisa Veijalainen voitti kultaa henkilökohtaisella matkalla sekä saavutti hopeaa Outi Borgenströmin ja Sinikka Kukkosen kanssa viestissä. Miesten viestijoukkue Hannu Mäkirinta, Markku Salminen, Matti Mäkinen ja Kimmo Rauhamäki saavutti pronssia.
Yleisurheilu

Montrealin kesäolympialaisissa Lasse Virén voitti toistamiseen kultaa 10 000 metrin ja 5 000 metrin juoksuissa. Maratonillakin hän sijoittui viidenneksi vain vuorokausi toisen kultamitalijuoksunsa jälkeen. Hopeaa saavuttivat Antti Kalliomäki seiväshypyssä ja Hannu Siitonen keihäänheitossa. Pirjo Häggman sijoittui 400 metrin juoksussa neljänneksi häviten pronssin vain 0,01 sekunnilla.
Sisäratojen Euroopan-mestaruuskilpailuissa Antti Kalliomäki saavutti hopeaa seiväshypyssä.
Pauli Saarinen

Pauli ”Pale” Saarinen (s. 1. toukokuuta 1963) on suomalainen harmonikansoittaja ja säveltäjä.
Saarisen tulkinnat ovat sekoituksia muun muassa rockia, jazzia, bluesia, folkia ja etnoa. Hänen debyyttisoololevynsä Harmony of the Spirit valittiin maaliskuussa 1998 kansainväliselle 19 Euroopan maata kattavalle maailmanmusiikin radiosoittolistalle ”Top of The World Music Charts”. Saarinen on myös ollut useiden radiohittien tuottajana, säveltäjänä ja sovittajanalähde?. Hän on toiminut lisäksi freelancer-musiikkitoimittajana ja kirjoittanut henkilöartikkeleita alan ammattilehtiin, kuten muun muassa Rytmi, Selvis, Muusikko ja Musa.fi.
Saarinen on säveltänyt, sovittanut ja tuottanut elokuvamusiikin Janne Kuusen ohjaamaan Matti Pellonpää – Boheemi elää -dokumenttielokuvaan. Se sai ensi-iltansa tammikuussa 2011 DocPoint-dokumenttielokuvafestivaaleilla. Elokuva palkittiin vuonna 2011 Italian Torinossa Prix Italia -pääpalkinnolla taide- ja musiikkidokumenttielokuvien sarjassa. Maaliskuussa 2012 Boheemi elää palkittiin Koura-pääpalkinnolla edellisvuoden parhaana kulttuurielokuvana.
Saarisen sävellyksiä, sovituksia ja osittain myös sanoituksia ovat muun muassa levyttäneet Indica-yhtyeen Jonsu, Jukka Poika, Timo Rautiainen, Milana Misic, Essi Wuorela, Sami Saari, Veeti Kallio, Eija Ahvo, Timo Turpeinen, Jukka Gustavson, Hanna-Maria Helenius ja Matti Pellonpää.lähde? Hän on myös kirjoittanut avustavana freelancer-musiikkitoimittajana musiikkikirjoja ja muun muassa satoja valtakunnallisia muusikkoartikkeleita ja arvosteluja sanomalehdille kuin myös musiikin alan julkaisuihin. Saarinen on niin ikään vieraillut muusikkona Toni Edelmannin, Markojuhani Rautavaaran ja Pekka Myllykosken ja Jytäjemmareiden levyillälähde?.
Saarisen projekteja > Jimi Hendrixiä harmonikalla

Pale Saarinen on taltioinut Jimi Hendrixin sävellyksiä sooloharmonikalle ja 12-henkiselle kokoonpanolle. Oman yhtyeen lisäksi teoksessa soittaa myös kolme puhaltajaa ja jousikvintetti.
Saarisen projekteja > Gospel-teos sävellystilaustyönä

Saarinen sävelsi ja sovitti Meitä ympyröi voima -nimisen tilausteoksensa vuoden 2009 Kuusankosken kirkkomusiikkipäiville. Ensi-iltakonsertti oli 20. marraskuuta 2009 Kuusankosken kirkossa. Pale Saarinen Band -kokoonpanon muodostivat: Pale Saarinen (harmonikka), Juha Tapio (laulu), Päivi Ristimäki (laulu), Anssi Nykänen (lyömäsoittimet), Harri Rantanen (sähkö- ja nauhaton basso), Jaakko Kääriäinen (puoliakustinen kitara), Seppo Sundström (flyygeli) ja Kullervo "Kulle" Kojo (klarinetti, bassoklarinetti ja alttosaksofoni). Tilaustyön tekstilyriikoista vastasivat muun muassa Juha Tapio, Teppo Nuorva, Timo Turpeinen ja Pale Saarinen. Vastaavan tilaustyön kyseisille kirkkomusiikkipäiville ovat aiemmin säveltäneet, sovittaneet ja esittäneet muun muassa Perko-Pyysalo, Tarja Turunen, Marzi Nyman ja urkutaiteilija Kalevi Kiviniemi.
Saarisen projekteja > Lasten musiikkia Ipanapa 3:lle

Vuonna 2010 Sony Music Finlandin ja Lasse Kurjen tuottamalla Ipanapa 3 -lastenmusiikkilevyllä on niin ikään julkaistu Saarisen säveltämä ja Ipanapa-studioyhtyeen kanssa yhdessä sovittama laulu "Uimaan aamutuimaan", jonka tekstin on kirjoittanut Pauli Hanhiniemi. Artistina on Timo Rautiainen.
Saarisen projekteja > Elokuvamusiikki "Matti Pellonpää – Boheemi elää – Bohemian Eyes"

Janne Kuusen ohjaamassa Boheemi elää -dokumenttielokuvassa on Saarisen säveltämä, sovittama ja tuottama musiikki. Elokuva sai ennakkoensi-iltansa DocPoint 2011 -dokumenttielokuvien festivaaleilla.
28. maaliskuuta 2011 Bohemian eyes – boheemi elää -soundtrack-albumi (Presence Records) julkaistiin Matti Pellonpään (1951–1995) 60-vuotis-syntymäpäivänä.
2. helmikuuta 2011 julkaistun elokuvan tunnuslaulun ja soundtrackin singlelohkaisun Sydänten tiellä (säv. Pale Saarinen, san. Jonsu Salomaa, sov. Pale Saarinen & OEB) laulaa Indican laulaja/lauluntekijä Jonsu & Jukka Poika.
Single julkaistiin myös kansainvälisille markkinoille englanninkielisenä Bridge of Memories, jonka tekstin Indican Jonsu on kirjoittanut yhdessä Jesse Hietasen kanssa.
Soundtrackilla vierailee myös sahansoittajana ja laulaja-lauluntekijänä tunnetuksi tullut Irina Björklund.
Yhtyeitä

Peltsix (laulusolistina Matti ”Peltsi” Pellonpää)
Eija Ahvo & Paleale
Toni ja Samuli Edelmann
Pale’s Open Air (laulusolisteina Essi Wuorela, Sami Saari ja Make Häkkinen)
Open Eye Band (laulusolisteina Essi Wuorela, Sami Saari, Hanna-Maria Helenius)
Pale's OEB (laulusolisteina Jonsu ja Jukka Poika & vierailijana Irina Björklund)
Matti Jurva Orkesteri, solistina Jukka Poika
The Roots of Love, solistina Reeta Vestman
Tuotanto > Muita levytyksiä

Duo Maria Kalaniemi & Pale Saarinen (YLE 1986), kaikki sovitukset – Matti Viljanen
Pale Company (Bluebird, 1988), laulusolisteina Timo Turpeinen ja Eija Ahvo
Peltsix: Lihaa ja leikkeleitä (Megamania, 1991)
Peltsix: Silkkaa kryptoniittia (Flamingo Music, 1993)
Eija Ahvo & Paleale: Kirpparilla (Warner Music Finland, 1995)
Pale Saarinen: Harmony of the Spirit (Olarin musiikki, 1997–98), laulusolisteina Jukka Gustavson, Veeti Kallio ja Sami Saari
Milana: Sydän saa merkin (AXR / Edel Records, 2001)
Open Eye Band: Screaming Baby (Presence Records / Accords, 2008), laulusolisteina Essi Wuorela, Sami Saari ja Hanna-Maria Helenius
Peltsix: Pikku juttu sadan vuoden päästä 1989–1995 – CD-juhlakokoelma (Poko Rekords/ EMI Music Finland, 2010)
Ipanapa 3 (Sony Music Finland, 2010)
Matti Pellonpää: Bohemian Eyes / Boheemi elää Original soundtrack - Music by Pale Saarinen (Presence Records, 2011), vierailijoina Jonsu & Jukka Poika. Special guest Irina Björklund
Matti Jurva Orkesteri, solistina Jukka Poika: Jurva Jyrää! -tribuuttialbumi (KHY Suomen Musiikki,2013)
Pale Saarinen: Plays the Music of Jimi Hendrix - HENDRIX RHAPSODY(Presence Records / Running Moose Production, 2014)
Pale and The Roots of Love: Personal contact - Plays the Music of Jimi Hendrix (Presence Records / Running Moose Production, julkaisu: 17.4.2015)